Súradnice: 48°47′49″S 17°05′29″V﻿ / ﻿48,79692°S 17,09129°V﻿ / 48.79692; 17.09129

Lávka Veľkej Moravy
**Lávka Veľkej Moravy** (čes. *Lávka Velké Moravy*) spája cez rieku Moravu slovenskú obec Kopčany v okrese Skalica a moravskú obec Mikulčice v okrese Hodonín. Oceľová lávka bola otvorená v roku 2019 a slúži cyklistom a peším. Na dĺžku meria 143 metrov, na šírku takmer 5 metrov a na výšku 9 metrov.

Poloha
------

Lávka sa nachádza 1,3 km severozápadne od obce Kopčany a 3,2 km juhovýchodne od obce Mikulčice. Vzdialenosť k mostu z obce Kopčany je po cyklochodníku popri Kostole sv. Margity Antiochijskej 4 km. Vzdialenosť západným smerom z obce Kopčany po cyklotrase je 2,4 km. Obec Mikulčice je cez Slovanské hradiště po cyklotrase vzdialená 4,5 km.

K lávke vedú viaceré cyklotrasy:

* Moravská cyklotrasa č. 004 (červená)
* Skalická (zelená)
* Moravská stezka č. 4
* Vinařská stezka Podluží

a turistické trasy:

* Cyrilometodejská cesta
* Rieka Morava - Kostol sv. Margity č. 2452 (modrá)
* Mikulčice - Vlkoš (modrá)

Lávka Veľkej Moravy je jednou z troch lávok (Cyklomost slobody (2012) a Cyklomost VysoMarch (2022)), na 108 km slovenskej hranici, ktorú tvorí rieka Morava s Rakúskom a Českom. Celkovo má tak Slovensko cez hraničnú rieku Morava 11 dopravných spojení (4x cestné, 3x železničné, 1 kompa, 3x lávka).

Názov mosta
-----------

Možné názvy mosta navrhovala verejnosť v prvom kole prostredníctvom sociálnych sietí a emailu Trnavského samosprávneho kraja a Juhomoravského kraja. Z navrhnutých pomenovaní vybrali kraje dva názvy, *Lávka Veľkej Moravy* a *Lávka svätej Margity*, o ktorých mohla verejnosť opäť hlasovať prostredníctvom sociálnych sietí. Výsledky boli oznámené v auguste 2020 potom, čo v oboch hlasovaniach zvíťazil názov *Lávka Veľkej Moravy* (79 % hlasov v hlasovaní Trnavského samosprávneho kraja a 86 % v hlasovaní Juhomoravského kraja).

Rozpočet
--------

Celkový rozpočet na stavbu bol necelých 3,8 mil. €, pričom 85 % bolo financovaných z Európsky fond regionálneho rozvoja prostredníctvom programu Interreg V-A Slovenská republika - Česká republika. Zvyšné finančné prostriedky boli hradené zo štátneho rozpočtu SR, rozpočtu Trnavského samosprávneho kraja, rozpočtu Juhomoravského kraja a štátneho rozpočtu ČR.

Výstavba
--------

Zhotoviteľom stavby boli spoločnosti Doprastav, a. s. STAVOKOV spol. s.r.o. a Doprastav CZ, s.r.o. Na návrhu sa podieľala architektonická spoločnosť NOVÁK & PARTNER, s.r.o.. Samotná výstavba začala v septembri 2018.

Most bol navrhnutý ako oceľová konštrukcia s oceľovo-betónovou mostovkou. Dĺžka mosta je 143 m. a dĺžka oblúkovej konštrukcie (Langerov nosník) je 91 m.

Most bol konštruovaný aj na prejazd menších záchranných vozidiel.

Cyklomost bol oficiálne otvorený 29. októbra 2019.

Referencie
----------

1. ↑   *004 - Moravská cyklistická cesta* [online]. Slovenský cykloklub, [cit. 2022-08-11]. Dostupné online.
2. ↑   *Moravské vinařské stezky – Skalicka* [online]. www.vinarske.stezky.cz, [cit. 2022-08-11]. Dostupné online.
3. ↑   *Moravské vinařské stezky – Vinarska-stezka-Podluzi* [online]. www.vinarske.stezky.cz, [cit. 2022-08-11]. Dostupné online.
4. ↑   *Hodonín - Velehrad* [online]. [Cit. 2022-08-11]. Dostupné online. (po česky)
5. ↑   *Obyvatelia navrhnú názov česko-slovenskej lávky* [online]. www.trnava-vuc.sk, [cit. 2020-08-09]. Dostupné online. Archivované 2020-08-24 z originálu. (po anglicky)
6. ↑   *Lidé navrhnou název pro lávku Mikulčice-Kopčany* [online]. Jihomoravský kraj, [cit. 2020-08-09]. Dostupné online.
7. ↑   *Anketa je ukončená* [online]. www.facebook.com, [cit. 2020-08-09]. Dostupné online.
8. ↑   *Lávka přes řeku Moravu mezi Mikulčicemi a Kopčany má svůj název* [online]. www.facebook.com, [cit. 2020-08-09]. Dostupné online.
9. ↑   *Lávka cez rieku Morava už slúži ľuďom* [online]. www.trnava-vuc.sk, 2019-10-29, [cit. 2020-08-08]. Dostupné online. [nefunkčný odkaz]
10. ↑   *Lávka cez rieku Moravu vrátane prístupovej komunikácie v archeologickom parku Mikulčice – Kopčany* [online]. Trnavský samosprávny kraj, 2018-09-19, [cit. 2022-08-11]. Dostupné online.
11. ↑  Doprastav. Lávka cez rieku Moravu. *ASB.sk* (Bratislava: JAGA GROUP), 2020-05-19. Dostupné online [cit. 2022-10-03].
12. ↑   *Lávka cez rieku Moravu, Archeopark Mikulčice - Kopčany* [online]. www.doprastav.sk, [cit. 2022-08-11]. Dostupné online.